Document ID: 32005D0037

Reference:
21.1.2005
LV
Eiropas Savienības Oficiālais Vēstnesis
L 19/73
KOMISIJAS LĒMUMS
(2004. gada 29. oktobris),
ar ko izveido Eiropas Tehnikas un zinātnes centru (ETZC) un paredz tehnisko pasākumu koordinēšanu nolūkā pasargāt eiro monētas no viltojumiem
(2005/37/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu un jo īpaši tā 211. pantu,
ņemot vērā Padomes 2003. gada 8. decembra Lēmumus 2003/861/EK un 2003/862/EK par analīzi un sadarbību attiecībā uz viltotām eiro monētām (1), un ar ko tajās dalībvalstīs, kuras nav pieņēmušas eiro par vienoto valūtu (2), paplašina ietekmi Lēmumam 2003/861/EK par analīzi un sadarbību attiecībā uz viltotām eiro monētām,
tā kā:
(1)
Padomes 2001. gada 28. jūnija Regula (EK) Nr. 1338/2001, ar ko nosaka pasākumus, kuri vajadzīgi eiro aizsardzībai pret viltošanu (3), un jo īpaši tās 5. pants paredz, ka katras dalībvalsts monētu valsts analīzes centrs (MVAC) un Eiropas Tehnikas un zinātnes centrs (ETZC) veic viltotu eiro monētu analīzi un klasifikāciju. Ar Padomes Regulu (EK) Nr. 1339/2001 (4) arī uz tām dalībvalstīm, kuras nav pieņēmušas eiro kā vienotu valūtu, attiecina Regulas (EK) Nr. 1338/2001 1. līdz 11. pantu.
(2)
Kopš 2001. gada oktobra ETZC savus uzdevumus pagaidu kārtā veic Parīzes Monētu kaltuvē ar Komisijas administratīvo atbalstu un tās vadībā saskaņā ar Padomes priekšsēdētāja un Francijas Finanšu ministra 2000. gada 28. februāra un 9. jūnija vēstuļu apmaiņu.
(3)
ETZC palīdz īstenot “Perikla” programmas mērķus saskaņā ar Padomes 2001. gada 17. decembra Lēmumu 2001/923/EK, ar ko izveido apmaiņas, atbalsta un mācību programmu eiro aizsardzībai pret viltošanu (5), un Padomes 2001. gada 17. decembra Lēmumu 2001/924/EK, ar ko paplašina darbības jomu Lēmumam, ar ko izveido apmaiņas, atbalsta un mācību programmu eiro aizsardzībai pret viltošanu (“Perikla” programmu), to attiecinot uz dalībvalstīm, kuras nav pieņēmušas eiro kā vienotu valūtu (6).
(4)
Lēmuma 2003/861/EK 1. pantā paredzēts, ka Komisija izveido ETZC un nodrošina tā efektīvu darbību, kā arī kompetento tehnisko iestāžu pasākumu koordinēšanu, lai eiro monētas pasargātu no viltojumiem. Lēmuma 2003/862/EK 1. pants nosaka, ka Lēmuma 2003/861/EK piemērošanu attiecina uz tām dalībvalstīm, kuras nav pieņēmušas eiro kā vienotu valūtu.
(5)
Ar Francijas Finanšu ministra 2004. gada 6. septembra vēstuli Francijas iestādes apņemas saglabāt pašreizējo izmaksu sadalījumu starp Parīzes Monētu kaltuvi un Komisiju. Vēstuļu apmaiņa starp Komisijas locekli, kas atbild par krāpšanas apkarošanu, un Francijas finanšu ministru par pastāvīga ETZC izveidi, kas veiktu viltotu eiro monētu analīzi un klasificēšanu, pārņem tos ETZC organizācijas principus, kas izveidojušies, ETZC pagaidu kārtā darbojoties Parīzes Monētu kaltuvē saskaņā ar Padomes prezidentūras un Francijas finanšu ministra 2000. gada 28. februāra un 9. jūnija vēstuļu apmaiņu.
(6)
Turklāt ir lietderīgi turpināt regulāri sniegt informāciju Ekonomikas un finanšu komitejai (EFK), Eiropas Centrālajai bankai, Eiropolam, kā arī valstu iestādēm, kas pārzina ETZC darbību un situāciju attiecībā uz eiro monētu viltošanu.
(7)
Tādēļ ir lietderīgi ETZC izveidot Komisijas mītnes vietā Briselē, to piesaistot Eiropas Krāpšanas apkarošanas birojam (OLAF).
(8)
Koordinēšana, ko Komisija veic attiecībā uz visu kompetento tehnisko iestāžu veiktajām darbībām eiro monētu aizsardzībai pret viltojumiem, ietver viltoto eiro monētu analīzes metodes, viltoto monētu jaunu gadījumu izpēti un seku novērtēšanu, savstarpēju informēšanu par MVAC un ETZC darbībām, ārējo saziņu par viltotām monētām, viltoto monētu atklāšanu ar monētu šķirošanas iekārtām, kā arī jebkādu tehnisku problēmu izpēti, kas saistās ar viltotām monētām.
(9)
Šīs koordinēšanas nolūkā Padomdevējā komitejā par krāpšanas apkarošanas koordinēšanu (7) darbs jāturpina ekspertu grupai par monētu viltošanu, kurā ietilpst MVAC un ETZC atbildīgās personas, kuru vada Komisija un kuras priekšsēdētājs ir no Komisijas, vienlaikus nodrošinot regulāru informācijas sniegšanu Ekonomikas un finanšu komitejai.
(10)
Lai pildītu Lēmumus 2003/861/EK un 2003/862/EK,
IR PIEŅĒMUSI ŠO LĒMUMU.
1. pants
Eiropas Tehnikas un zinātnes centru (ETZC) izveido Komisijas mītnes vietā Briselē, to piesaistot OLAF.
2. pants
ETZC analizē un klasificē ikvienu viltotu monētu jaunu veidu saskaņā ar Regulas (EK) Nr. 1338/2001 5. panta noteikumiem. Tas dod ieguldījumu Kopienas programmas “Perikls” mērķu īstenošanā atbilstīgi Lēmuma 2001/923/EK 4. pantam. ETZC sniedz palīdzību monētu valsts analīzes centriem (MVAC) un policijas iestādēm un sadarbojas ar attiecīgajām iestādēm, lai analizētu viltotās eiro monētas un stiprinātu aizsardzību.
3. pants
ETZC organizācijas principi ir šādi:
—
monētu analīzes nolūkā Komisija var nosūtīt savus darbiniekus uz Parīzes Monētu kaltuvi, lai izmantotu tās iekārtas,
—
savu uzdevumu veikšanai ETZC izmanto Pesakā izvietotā Francijas monētu valsts analīzes centra, kā arī Parīzes Monētu kaltuves laboratorijas personālu un iekārtas. Francijas iestādes attiecīgo personālu un iekārtas ETZC nodrošina prioritārā kārtā,
—
saskaņā ar spēkā esošajiem finanšu tiesību aktiem to izdevumu daļu, kas attiecināma uz ETZC uzdevumu veikšanu, sedz no Eiropas Kopienu vispārējā budžeta. Tā kā Francija nodrošina iepriekš minēto personālu, telpas un iekārtas un uzņemas to uzturēšanu, no Kopienu budžeta sedz Komisijas darbinieku algas, ceļojumu izmaksas un citus nelielus kārtējos izdevumus.
OLAF kopīgi ar Parīzes Monētu kaltuvi nosaka ETZC administratīvo reglamentu.
4. pants
Komisija koordinē darbības, kas vajadzīgas eiro monētu aizsardzībai pret viltojumiem, sasaucot regulāras ekspertu sanāksmes par monētu viltošanu.
Ekonomikas un finanšu komiteju, Eiropas Centrālo banku, Eiropolu, kā arī kompetentās valstu iestādes regulāri informē par ETZC darbībām un par situāciju attiecībā uz monētu viltošanu.
Briselē, 2004. gada 29. oktobrī
Komisijas vārdā —
Komisijas locekle
Michaele SCHREYER
(1)  OV L 325, 12.12.2003., 44. lpp.
(2)  OV L 325, 12.12.2003., 45. lpp.
(3)  OV L 181, 4.7.2001., 6. lpp.
(4)  OV L 181, 4.7.2001., 11. lpp.
(5)  OV L 339, 21.12.2001., 50. lpp.
(6)  OV L 339, 21.12.2001., 55. lpp.
(7)  Komisijas Lēmums 94/140/EK (OV L 61, 4.3.1994., 27. lpp.).

Summary:
Euro aizsardzība pret viltošanu — Eiropas Tehnikas un zinātnes centrs
Euro aizsardzība pret viltošanu — Eiropas Tehnikas un zinātnes centrs
 
KOPSAVILKUMS:
Komisijas Lēmums 2005/37/EK, ar ko izveido Eiropas Tehnikas un zinātnes centru (ETZC) un paredz tehnisko pasākumu koordinēšanu nolūkā pasargāt euro monētas no viltojumiem
KĀDS IR ŠĪ LĒMUMA MĒRĶIS?
Ar Lēmumu 2005/37/EK Eiropas Komisijā Briselē izveido Eiropas Tehnikas un zinātnes centru (ETZC). Sākotnēji ETZC piesaistīja Eiropas Birojam krāpšanas apkarošanai, bet ar grozījumu Lēmumā (ES) 2017/1507 tas tika piesaistīts Komisijas Ekonomikas un finanšu lietu ģenerāldirektorātam (ECFIN ĢD) (skatīt kopsavilkumu). ETZC uzdevums ir aizsargāt euro monētas pret viltošanu. Tā izpildei ETZC analizē un sistematizē viltotas euro monētas un palīdz Eiropas Savienības (ES) dalībvalstu iestādēm.
SVARĪGĀKIE ASPEKTI
Centra uzdevumi
ETZC:analizē un klasificē katru jaunu viltotu euro monētu veidu saskaņā ar Regulu (EK) Nr. 1338/2001 par euro aizsardzību pret viltošanu (skatīt kopsavilkumu); palīdz īstenot programmas “Perikls” mērķus; veic konkrētus uzdevumus saskaņā ar Regulu (ES) Nr. 1210/2010, kurā paredzēti noteikumi euro monētu autentiskuma pārbaudei (skatīt kopsavilkumu), un Regulu (EK) Nr. 2182/2004, kas attiecas uz medaļām un žetoniem, kuri līdzīgi euro monētām (skatīt kopsavilkumu); palīdz monētu valsts analīzes centriem un tiesībaizsardzības iestādēm to uzdevumos un sadarbojas ar attiecīgajām iestādēm, analizējot viltotas euro monētas un stiprinot euro aizsardzību.Viltotu euro monētu tehniskajai un zinātniskajai analīzei ETZC var izmantot Parīzes Monētu kaltuves nodrošināto personālu un telpas, jo īpaši tās laboratoriju.
Koordinēšana un informēšanaKomisija koordinē par euro monētu aizsardzību atbildīgo tehnisko iestāžu darbības, jo īpaši, rīkojot regulāras ekspertu grupas par monētu viltošanu sanāksmes. Komisijas vadībā šajā grupā apkopo dažādu dalībvalstu pieredzi un zināšanas saistībā ar euro monētu viltošanu, kā arī koordinē tehniskos pasākumus, kas nepieciešami euro aizsardzībai.Ekonomikas un finanšu komiteju, Eiropas Centrālo banku, Eiropas Savienības Aģentūru tiesībaizsardzības sadarbībai un kompetentās valstu iestādes regulāri informē par centra darbībām un situāciju attiecībā uz monētu viltošanu.
Euro monētu autentiskuma pārbaudeAr Regulu (ES) Nr. 1210/2010 ievieš eurozonā vienotus noteikumus un procedūras apgrozībā esošo euro monētu autentiskuma pārbaudei (autentiskuma pārbaudes process) un noteikumus par to, kā rīkoties ar apgrozībai nederīgajām euro monētām un kā atlīdzināt to vērtību. Saskaņā ar regulu ETZC cita starpā nosaka:testu tehniskās specifikācijas monētu apstrādes iekārtām, kuras izmanto euro monētu autentiskuma pārbaudei;apmācības metodes darbiniekiem, kuru uzdevums ir pārbaudīt euro monētas;testa ziņojumu derīguma termiņu;informāciju par Komisijas tīmekļa vietnē publicēto sarakstu ar monētu apstrādes iekārtām, kas veiksmīgi izturējušas noteikšanas testu;vadlīnijas ikgadējām pārbaudēm uz vietas par skaidras naudas apstrādātāju spēju noteikt euro monētu autentiskumu;noteikumus par to, kā novērst monētu apstrādes iekārtu neatbilstību regulai. Padomes Lēmumos 2003/861/EK un 2003/862/EK ir paredzēts, ka Komisija izveido ETZC, un reglamentē tā darbību attiecīgi eurozonā un dalībvalstīs, kas nav eurozonas dalībnieces.
KOPŠ KURA LAIKA LĒMUMS IR PIEMĒROJAMS?
Lēmumu 2005/37/EK piemēro kopš 2005. gada 10. februāra. Grozījumu Lēmumu (ES) 2017/1507 piemēro kopš 2017. gada 18. septembra.
KONTEKSTS
Plašāka informācija:Eiropas Tehnikas un zinātnes centrs (ETZC) (Eiropas Komisija).
PAMATDOKUMENTS
Komisijas Lēmums 2005/37/EK (2004. gada 29. oktobris), ar ko izveido Eiropas Tehnikas un zinātnes centru (ETZC) un paredz tehnisko pasākumu koordinēšanu nolūkā pasargāt euro monētas no viltojumiem (OV L 19, 21.1.2005., 73.–74. lpp.)
Lēmuma 2005/37/EK turpmākie grozījumi ir iekļauti pamattekstā. Šai konsolidētajai versijai ir tikai dokumentāla vērtība.
SAISTĪTIE DOKUMENTI
Komisijas Lēmums (2015. gada 19. oktobris), ar ko izveido monētu viltošanas jautājumu ekspertu grupu, kas saistīta ar Komisijas politiku un noteikumiem par euro monētu aizsardzību pret viltošanu (OV L 347, 20.10.2015., 4.–6. lpp.)
Eiropas Parlamenta un Padomes Regula (ES) Nr. 1210/2010 (2010. gada 15. decembris) par euro monētu autentiskuma noteikšanu un rīkošanos ar apgrozībai nederīgām euro monētām (OV L 339, 22.12.2010., 1.–5. lpp.)
Padomes Regula (EK) Nr. 2182/2004 (2004. gada 6. decembris) par medaļām un žetoniem, kas līdzīgi euro monētām (OV L 373, 21.12.2004., 1.–6. lpp.)
Skatīt konsolidēto versiju.
Padomes Lēmums 2003/861/EK (2003. gada 8. decembris) par analīzi un sadarbību attiecībā uz viltotām euro monētām (OV L 325, 12.12.2003., 44. lpp.)
Skatīt konsolidēto versiju.
Padomes lēmums 2003/862/EK (2003. gada 8. decembris), ar ko tajās dalībvalstīs, kuras nav pieņēmušas eiro par vienoto valūtu, paplašina ietekmi Lēmumam 2003/861/EK par analīzi un sadarbību attiecībā uz viltotām eiro monētām (OV L 325, 12.12.2003., 45. lpp.)
Skatīt konsolidēto versiju.
Padomes Regula (EK) Nr. 1338/2001 (2001. gada 28. jūnijs), ar kuru paredz pasākumus, kas vajadzīgi eiro aizsardzībai pret viltošanu (OV L 181, 4.7.2001., 6.–10. lpp.)
Skatīt konsolidēto versiju.
Pēdējo reizi atjaunots: 28.09.2021